Afrika-Eurazija

Afrika-Eurazija (tež Afro-Eurazija abo třikontinentalny swět) je superkontinent, kotryž wobsahuje najwjetšu zwisowacu krajnu masu zemje.

W biogeografiji kaž tež w duchownych a socialnych wědomosćach pomjenuje so tuta krajna masa předewšěm jako stary swět.

Afrika-Eurazija njeje identiska z wuchodnej twjerdźu. Tute zestarjene zapřijeće zapřija w normalnym padźe tež Awstraliju.

Afrika-Eurazija zestaja so, mjenu wotpowědujo, z kontinentow Afrika a Eurazija (Europa a Azija). Z přestrjenju něhdźe 85 milionow kwadratnych kilometrow pokrywa Afrika-Eurazija šesćinu zemskeho powjercha a jasnje wjace hač połojcu wšeje twjerdźe na zemi. Z ličbu wobydlerjow 6,1 miliardow ludźi (staw 2013) je wulkokontinent domizna něhdźe 87 % swětoweho wobydlerstwa.

 Rozdźělenje 
Kaž w padźe Eurazije argumentuja tež pola Afriki-Eurazije mnozy wědomostnicy, zo njeje rozdźělenje „swětoweje kupy“ do kontinentow woprawnjene a ma jeničce historiske a kulturne přičiny. Tradicionelnje wobhladuje so jako hranica mjez Afriku a Euraziju Sueski istmus.

 Wotkaz 

Kategorija:Kontinent
Kategorija:Geografija Afriki
Kategorija:Geografija Europy
Kategorija:Geografija Azije